ការ​បែកបាក់​ផ្ទៃ​ក្នុង​នៅ​សហគមន៍​បឹងកក់​ខណៈ​គម្រោង​អភិវឌ្ឍ​ចាប់​ផ្តើម
ពលរដ្ឋ​ទាំង​ពីរ​ក្រុម​ខ្វែង​គំនិត​គ្នា​រវាង​​អ្នក​ដែល​រក្សា​ការ​ទាមទារ​ដដែល​និង​អ្នក​ដែល​ចង់​កែប្រែ​ចំណុច​នៃ​ការ​ទាមទារ។
ប្រជាពលរដ្ឋតំបន់បឹងកក់ប្រមាណជាង៥០នាក់បានប្រកាសបដិសេធតំណាងប្រជាពលរដ្ឋមួយក្រុមផ្សេងទៀតដែលធ្លាប់តវ៉ាអស់រយៈពេលជាងពីរឆ្នាំមកហើយ។ បន្ទាប់ពីក្រុមហ៊ុនស៊ូកាគូអ៊ីនចាប់ផ្តើមបើកការដ្ឋានសាងសង់កាលពីថ្ងៃទី១១ខែកក្កដាក្រោមគម្រោងអភិវឌ្ឍន៍ ក្រុមប្រជាពលរដ្ឋដែលរងគ្រោះប្រមាណជិត១.០០០គ្រួសារដែលនៅសេសសល់ពីការបណ្តេញចេញដោយបង្ខំបានពុះបំបែកចេញជាពីរក្រុម។ ខណៈដែលប្រជាពលរដ្ឋមួយក្រុមដែលសុទ្ធសឹងជាអ្នកក្រីក្របានទាមទារឲ្យសាលាក្រុងភ្នំពេញផ្តល់ដីទំហំបួនម៉ែត្រគុណនឹង១៦ម៉ែត្រសម្រាប់ធ្វើការអភិវឌ្ឍនៅនឹងកន្លែង ប្រជាពលរដ្ឋមួយក្រុមទៀតដែលភាគច្រើនជាអ្នកមានដីធំៗ និងជាអ្នកមានជីវភាពធូរធារបានទាមទារឲ្យកាត់ដីចេញពីគំរោងអភិវឌ្ឍន៍និងផ្ដល់សំណងទៅតាមតម្លៃទីផ្សារ។ ប្រជាពលរដ្ឋមួយក្រុមដែលតំណាងដោយអ្នកស្រី ទេព វន្នី មានតែពីរនាក់ប៉ុណ្ណោះបានធ្វើសន្និសីទកាសែតមួយនៅថ្ងៃច័ន្ទនេះ ដោយបានប្រកាសបដិសេធតំណាងមួយក្រុមផ្សេងទៀតដែលដឹកនាំដោយអ្នកស្រីលី មុំ។ អ្នក ស្រី ទេព វន្នី បាននិយាយប្រាប់អ្នកកាសែតថា ពួកគាត់មិនអាចទទូលយកតំណាងរបស់អ្នកស្រីលី មុំ បានទេពីព្រោះពួកយើងគ្មានទំនុកចិត្ត។ អ្នកស្រីបានបញ្ជាក់ថា យើងនឹងយកស្នាមផ្តិតមេដៃរបស់ប្រជាពលរដ្ឋចំនួនជាង៦០០គ្រួសារទៅជូនសាលាក្រុងភ្នំពេញក្នុងពេលឆាប់ៗខាងមុខនេះដើម្បីបញ្ជាក់ប្រាប់ថា យើងនៅតែប្រកាន់ជំហរទាមទារដីទំហំបួនម៉ែត្រគុណនឹង១៦ម៉ែត្រ។ «គាត់ត្រូវតែមានការប្រុងប្រយ័ត្នឲ្យដឹងថា តំណាងពិតប្រាកដតាមភូមិគាត់នីមួយៗដែលមានប្រជាពលរដ្ឋគាំទ្រ ហើយជ្រើសតាំងយកជាផ្លូវការ។ ជំហរគាត់ទាមទារ៤ម៉ែត្រគុណ១៦ម៉ែត្រជំហរស៊ូស្លាប់ទាំងអស់គ្នា»។ លោក ជា ចាន់ណា អាយុ៣២ឆ្នាំរស់នៅផ្ទះលេខ៤៥ ភូមិទី២០បានបា្រប់អ្នកសារព័ត៌មានថាលោកធ្លាក់ខ្លួនជាអ្នកដើររើសអេតចាយដោយសារតែការអភិវឌ្ឍនៅដំបន់បឹងកក់។ លោកបានបញ្ជាក់ថា លោកគាំទ្រតំណាងរបស់អ្នកស្រីទេព វន្នី ពីព្រោះលោកចង់បានតែដី៤ម៉ែត្រគុណនឹង១៦ម៉ែត្រប៉ុណ្ណោះ។ «ផ្ទះខ្ញុំមានត្រឹមត្រូវរហូតដល់ដេកតាមសំយ៉ាបផ្ទះគេ ហើយដើររើសអេតចាយក្នុងក្រុងអញ្ចឹង។ សូមអញ្ជើញអាណិតគ្រួសារខ្ញុំ ហើយអយុត្តិធម៌ចំពោះគ្រួសារខ្ញុំខ្លាំងណាស់។ សព្វថ្ងៃវេទនាខ្លាំងណាស់»។ អ្នកស្រី លី មុំ តំណាងប្រជាពលរដ្ឋមួយក្រុមទៀតបាននិយាយថា យើងមិនអាចទាមទារដដែលៗចំពោះអ្វីដែលសាលាក្រុងធ្លាប់បានជំទាស់នោះទេ។ អ្នកស្រីបានបញ្ជាក់ទៀតថា មានប្រជាពលរដ្ឋមួយចំនួនតូចមានមោទនភាពថា នឹងទាមទារឲ្យបានសម្រេចចំពោះដីបួនម៉ែត្រគុណនឹង១៦ម៉ែត្រ ក៏ប៉ុន្តែអ្នកស្រីមិនមានជំនឿថា សាលាក្រុងយល់ព្រមទេ។ «តំណាងប្រជាពលរដ្ឋមួយចំនួនតូចមានមោទភាពថា គាត់នឹងទាមទារអ្វីដែលគេមិនឲ្យហើយគាត់នឹងទាមទារឲ្យទាល់តែបាន។ អញ្ចឹងខ្ញុំជឿជាក់ថា ការទាមទាររបស់គាត់ធ្វើឲ្យគេបាក់ទឹកចិត្តធ្វើការជ្រើសរើសទៅម្តងបន្តិចៗគ្មានទិសដៅ»។ នៅថ្ងៃច័ន្ទនេះ វីអូអេខ្មែរព្យាយាមទាក់ទងមន្ត្រីសាលាក្រុងភ្នំពេញតែមិនបានទទួលផលទេ ក៏ប៉ុន្តែសាលាក្រុងធ្លាប់បានបដិសេធការទាមទារដីទំហំបួនម៉ែត្រគុណនឹង១៦ម៉ែត្រ។ លោក សៀ ភារម្យ អគ្គលេខាធិការដ្ឋាននៃក្រុមការងារពិសេសសិទ្ធិលំនៅដ្ឋានបានបញ្ជាក់ថាការខ្វែងគំនិតគ្នារបស់ប្រជាពលរដ្ឋនឹងធ្វើឲ្យពួកគេបរាជ័យក្នុងការទាមទារ។ លោកមានប្រសាសន៍ថា លោកគាំទ្រមតិភាគច្រើនដោយសារតែអ្នកស្រីលី មុំមានការប្រែប្រួលច្រើន។ «នេះជាការមួយអាចឈានទៅដល់ខាងសាលារាជធានីភ្នំពេញរឺក៏ខាងរដ្ឋាភិបាល។ គេអាចយកលេសហ្នឹងដើម្បីចោទថា ប្រជាពលរដ្ឋមិនមានសណ្តាប់ធ្នាប់ (និងគ្មាន) ជំហរច្បាស់លាស់។ អញ្ចឹងអាចឈានទៅរកការបណ្តេញចេញនៅពេលណានោះ»។ ក្រុមហ៊ុនស៊ូកាគូអ៊ីនរបស់លោកឧកញ៉ាឡាវ ម៉េងឃីន សមាជិកព្រឹទ្ឋសភារបស់គណបក្សប្រជាជនកម្ពុជាបានជួលដីបឹងកក់រយៈពេល៩៩ឆ្នាំសម្រាប់សង់មជ្ឃមណ្ឌលពាណិជ្ជកម្មទំនើបៗ និងផ្ទះល្វែងក៏ប៉ុន្តែការអភិវឌ្ឍនេះបានប៉ពាល់ដល់ផ្ទះប្រជាជនជាង៤.០០០ពាន់គ្រួសារ។ ក្រុមហ៊ុននិងសាលាក្រុងភ្នំពេញបានផ្លល់ជម្រើសចំនួនបី។ ទី១ផ្តល់លុយចំនួន៨.០០០ដុល្លារ និង២លានរៀល ទី២សំណងជាផ្ទះល្វែង៤ម៉ែត្រគុណនឹង១២ម៉ែត្រនៅដំណាក់ត្រយឹងដែលមានចម្ងាយជាង២០គមពីទីក្រុងភ្នំពេញ និងទី៣អភិវឌ្ឍនៅនឹងកន្លែង៕